נולד בערך בשנת תקט"ז לרב אברהם, רבה של אליק, למשפחת רבנים מיוחסת. בהיותו בן 17 נישא והתמנה כרב בעיירה לאהיסען שליד פינסק, מנישואיו הראשונים לא היו לו ילדים, ובני הזוג נפרדו. הוא נישא בשנית לשרה בתו של רבי בצלאל אב"ד סלוצק, ובשנת תקמ"ה עבר לכהן כרב בקאפולי, על שם עיר זו התפרסם. ריט"ל היה מסתגר בכל ימות השבוע בבית הכנסת המקומי ולומד עם תלמידיו, שם גם כתב את כתביו שמעטים מהם מכונסים בספרו "קדושת יום טוב"; לביתו היה שב רק בשבתות.
היה נחשב מאוד בין רבני ליטא, והגאון מווילנא שהיה מבוגר ממנו נסע במיוחד לאושמינא להשתתף במסיבת האירוסין של אחד מילדיו. כשפרצה המחלוקת בווילנה בין הרב המקומי רבי שמואל בן אביגדור וראשי הקהל, היה רבי יום טוב אחד משלושת הבוררים שעסקו ביישוב הסכסוך. לאחר פטירת רבה האחרון של וילנה, קיבל רבי יום טוב כתב רבנות מפרנסי העיר, אך בשל חששו מביטול התורה שייגרם לו בעיר גדולה כווילנה, דחה את המינוי והחזיר את כתב ההכתרה לשולחיו. בעקבות כך, קיבלו ראשי הקהל בווילנה החלטה שלא למנות עוד רב בווילנה. ספר השו"ת שלו מכיל התכתבות ארוכה עם רבי חיים מוולוז'ין.
הוא המשיך לכהן כרבה של קאפולי עד פטירתו בכ"ה בתשרי תקנ"ה, 19 באוקטובר 1794.
נינו הקרוי על שמו הוא הרב יום טוב ליפמן בסליאנסקי, רבה של מיר ובעל "מלבושי יום טוב".
ברנדן הייווד
ברנדן טוד הייווד (באנגלית: Brendan Todd Haywood; נולד ב-27 בנובמבר 1979) הוא כדורסלן עבר אמריקאי ששיחק בעמדת הסנטר במספר קבוצות מליגת ה-NBA.
ראשית חייו.
הייווד נולד בניו יורק וגדל בגרינסבורו שבקרוליינה הצפונית כבן יחיד. הוא שיחק בילדותו במגוון של ענפי ספורט בנוסף לכדורסל כגון בייסבול ופוטבול. כשהיה בחטיבת הביניים, נופה מסגל קבוצת הכדורסל הבית ספרית משום שלא היה מהיר מספיק. לאחר שנופה, לקחה אותו אימו למועדון הימק"א בעיר שם שיחק כדורסל במשך שנתיים.
קריירת מכללות.
לאחר סיום התיכון, נרשם הייווד ללימודים באוניברסיטת קרוליינה הצפונית בצ'אפל היל בעונת 1998-97. הייווד גויס על ידי מאמן כדורסל האגדי דין סמית', אך לא שיחק תחתיו היות שהוא פרש זמן קצר לאחר הגעתו של הייווד. המשרה ניתנה לעוזרו של סמית', ביל גאת'רידג'.
בעונתו הראשונה במכללות הייווד לא קיבל הרבה דקות משחק והיה שחקן ספסל. בעונה זו ה התקדמו עד לחצי הגמר של ליגת ה-NCAA.
בעונתו השנייה (1999–2000), הייווד נהפך לשחקן חמישייה קבוע. הטאר הילס נאבקו בהפסדים רבים בעונה זו, אבל חוו תחייה מחודשת בעונת 2000-01 והגיעו לפיינל פור. עונה זאת הייתה עונתו האחרונה של הייווד ב-UNC (אוניברסיטת קרוליינה הצפונית בצ'אפל היל).
ב-UNC הייווד רשם טריפל-דאבל ראשון בתולדות האוניברסיטה במשחק ששיחקו הטאר הילס נגד אוניברסיטת מיאמי ב-4 בדצמבר 2000. הייווד ניפק שורה סטטיסטית של 18 נקודות, 14 ריבאונדים ו-10 בלוקים (שהיה גם השיא של UNC).
הייווד סיים את קריירת כדורסל המכללות שלו כמוביל של כל הזמנים בין שחקני הטאר הילס עם ממוצע של 63.7% דיוק מהשדה. כמו כן הייווד היה למוביל של כל הזמנים של קבוצת הטאר הילס בבלוקים (304 בלוקים).
קריירת NBA.
הייווד נבחר על ידי קליבלנד קאבלירס בבחירה מהמקום ה-20 בדראפט 2001. מאוחר יותר הוא עבר בטרייד לאורלנדו מג'יק בתמורה למייקל דוליס. אולם אורלנדו לא השאירה אותו אצלה והעבירה אותו לוושינגטון ויזארדס בתמורה ללרון פרופיט ובחירה ראשונה בדראפט. היווד שיחק כסנטר חמישייה הויזארדס במשך תשע השנים בהן היה במדי הקבוצה.
ב-13 בפברואר 2010, הייווד עבר בטרייד לדאלאס מאבריקס יחד עם קארון באטלר וד'שון סטיבנסון לג'וש הווארד, דרו גודן, ג'יימס סינגלטון, וקווינטון רוס.
ב-9 ביולי 2010, הייווד חידש את החוזה במאבריקס לשש שנים נוספות בתמורה ל-55 מיליון דולר. בהמשך אותה עונה, המאבריקס הצליחו לזכות באליפות ה-NBA של שנת 2011.
ב-12 ביולי 2012, הייווד שוחרר מהחוזה שלו עם המאבריקס באמצעות סעיף החנינה של הליגה שמאפשר לקבוצה לשחרר שחקן תוך תשלום של כל החוזה שלו, זאת על מנת לפנות מקום בתקרת השכר כדי להביא שחקנים אחרים.. ב-14 ביולי 2012, הייווד חתם אצל השארלוט בובקאטס (כיום שארלוט הורנטס), אולם הוא לא שיחק בכל משחקי העונה עקב שבר מאמץ ברגלו.
ב-12 ביולי 2014 היווד עבר שוב בטרייד לקליבלנד קאבלירס בתמורה לסקוטי הופסון. בסיום העונה הועבר בטרייד לפורטנלד טרייל בלייזרס, ולאחר שלושה ימים נופה מהסגל.
ניקי היילי
נימראטה "ניקי" היילי (באנגלית: Nimrata "Nikki" Haley; נולדה ב-20 בינואר 1972 כנימראטה ראנדווה) היא פוליטיקאית ודיפלומטית אמריקאית חברת המפלגה הרפובליקנית, אשר כיהנה כשגרירת ארצות הברית באומות המאוחדות בשנים 2017–2018. בעבר הייתה מושלת מדינת קרוליינה הדרומית, האישה הראשונה בתפקיד זה.
ביוגרפיה.
היילי נולדה בעיירה במברג שבקרוליינה הדרומית, עיירה בת 2,500 תושבים, שרובם אפרו אמריקאים מהמעמד הנמוך. שמה המקורי הוא נימראטה ראנדווה (באנגלית: Nimrata Randhawa), אך מילדותה היא כונתה "ניקי", שפירושו "ילדה קטנה". הוריה, אג'יט (Ajit Singh Randhawa) וראג' (Raj Kaur Randhawa), הם הודים-סיקים, שהיגרו לארצות הברית מפנג'אב. אביה הוא ביולוג, שלמד באוניברסיטה החקלאית של פנג'אב, קיבל מלגה לאוניברסיטת קולומביה הבריטית, שבקנדה, שם עשה את הדוקטורט שלו ולאחר מכן עבר לארצות הברית וכיהן כפרופסור לביולוגיה בקולג' מקומי בקרוליינה הדרומית ("Voorhees College"). אמה, בעלת תואר שני בחינוך הקימה עסק משפחתי בתחום המתנות. יש להיילי שני אחים ואחות.
ב-1994 סיימה תואר ראשון בחשבונאות, באוניברסיטת קלמסון שבקרוליינה הדרומית. עבדה אחר כך כרואת חשבון בחברת טיפול בשפכים ובהמשך כיהנה כסמנכ"לית כספים בחברה המשפחתית, העוסקת בטקסטיל וסייעה להצמיח אותה ולהפכה למשגשגת.
נשואה למייקל ואם לשני ילדים. דתה היא נצרות פרוטסטנטית והיא חברה בכנסייה המתודיסטית המאוחדת.
קריירה פוליטית.
את ההחלטה להיכנס לתחום הפוליטי קיבלה היילי ב-2003, בעקבות נאום שנשאה הילרי קלינטון, בו ציינה קלינטון כי אנשים רבים יגידו לך מדוע את לא יכולה להצליח, אך מה שאת צריכה לעשות זה להקשיב לרחשי לבך שלך ולפעול לפיהם. זהו הדבר הנכון לעשות. עם זאת, מודל החיקוי שלה, לדבריה, איננו קלינטון אלא ראש ממשלת בריטניה לשעבר מרגרט תאצ'ר, שדגלה כמו היילי בהורדת מיסים, הקטנת הוצאות וממשלה מצומצמת ככל האפשר, עם התערבות מעטה ככל הניתן בחיי הפרט.
חברת קונגרס.
ב-2004 התמודדה היילי לראשונה על מועמדות מטעם המפלגה הרפובליקנית למושב מחוז לקסינגטון בבחירות לבית הנבחרים של קרוליינה הדרומית. המחוז הוא מחוז רפובליקני בדרך כלל ולכן מערכת הבחירות המקדימות הפנימיות של המפלגה הרפובליקנית היא שהייתה החשובה. בסיבוב הראשון של הבחירות הללו, המועמד הרפובליקני המכהן זכה ב-42% מהקולות בעוד היילי מגיעה למקום השני עם 40%. בהיעדר מועמד שזכה ברוב מוחלט של הקולות נערך במפלגה סיבוב שני, אליו עלו רק שני הראשונים מהסיבוב הראשון ובו היא זכתה 55% - 45%. היא הדיחה בכך את מי שתפש מושב זה בבית הנבחרים המדינתי, במשך 29 שנים. לאחר מכן התמודדה וזכתה ללא מתחרים בבחירות הכלליות עצמן והפכה לאמריקאית הראשונה ממוצא הודי, שזכתה בבחירות בדרום קרוליינה. היא נבחרה לקונגרס המדינתי פעמיים נוספות, ב-2006 וב-2008, כאשר בשנים 2006 עד 2010 כיהנה כמצליפת סיעת הרוב.
במהלך שש שנות כהונתה בבית הנבחרים המדינתי תמכה היילי ברעיונות שמרניים בדרך כלל. בין השאר הייתה למשל בעד מתן משכורות למורים, גם לפי התוצאות שהשיגו תלמידיהם ולא רק לפי הוותק בתפקיד, הקטנה מסוימת בזכויות הפנסיה של המחוקקים, הגבלות על מהגרים והגירה לארצות הברית, ובעיקר על מהגרים בלתי חוקיים, העסקתם ועוד.
מושלת.
בנובמבר 2010 התמודדה בבחירות לתפקיד מושל קרוליינה הדרומית וזכתה ברוב של 51% מקולות המצביעים. החלה לכהן בתפקיד ב-12 בינואר 2011 והייתה בכך האישה הראשונה בתפקיד זה במדינתה והצעירה ביותר מבין המושלים שכיהנו אותה עת בארצות הברית כולה. ב-2012 כתבה את האוטוביוגרפיה שלה - Can't Is Not an Option: My American Story ("לא יכולה" אינה אופציה: הסיפור האמריקני שלי), שיצאה לאור בהוצאת סנטינל. בנובמבר 2014 נבחרה לתקופת כהונה שנייה.
היילי זכתה בתמיכתם של תנועת מסיבת התה ושל שרה פיילין במהלך הבחירות ב-2010 ובתמיכתו של מיט רומני במהלך הבחירות ב-2014. בשתי מערכות הבחירות התמודדה עם הערות גזעניות וסקסיסטיות מצד יריביה ותומכיהם.
כמושלת שמרנית תמכה היילי בחקיקה להטלת הגבלות על הפלות במדינה וכתומכת ישראל מושבעת הביאה לכך שקרוליינה הדרומית הייתה המדינה הראשונה בארצות הברית שהעבירה חוק נגד ה-BDS. החוק המדובר אוסר על גופים ציבוריים להתקשר עם גופים עסקיים, אלא אם החוזה יכלול איסור על אותם גופים עסקיים להחרים ישויות שלמדינה יש סחר חופשי עימם.
בעקבות פיגוע הירי בצ'ארלסטון פעלה, כנגד דעת הקהל במדינתה, להסרת דגל הקונפדרציה מבניין הממשל בדרום קרוליינה. חודש לאחר מכן אושר הדבר בבית המחוקקים של המדינה ברוב של מעל שני שלישים.
היילי נבחרה לשאת את נאום התגובה לנאום מצב האומה של נשיא ארצות הברית ברק אובמה ב-2016. בנאום ביקרה את מדיניותו הכלכלית של אובמה, התרחבות הוצאות הממשלה, את הרפורמה שנעשתה בשירותי הבריאות אותה הגדירה כאסון, ציינה כי יש להגן על החוקה האמריקאית ובכלל זה גם על התיקון השני העוסק בזכות האזרחים לשאת נשק, וכן ביקרה את הסכם הגרעין עם איראן בציינה כי על ארצות הברית להגיע להסכמים בינלאומיים אותם יחגגו בישראל וימחו כלפיהם באיראן ולא להפך.